
Deficitul bugetar imens din primele două luni ale anului arată 


că România se prăbuşeşte într-un ritm devastator. Analiştii 
economici spun că situaţia este atât de gravă, încât un acord 

cu FMI este inevitabil, ceea ce va însemna o condamnare la 
sărăcie cruntă a întregii populaţii şi o obligare a statului de a-şi 
vinde companiile strategice. Mai mult, anul acesta vor veni 
peste noi impozite şi taxe majorate, care vor duce la o scădere şi 


mai accentuată a nivelului de trai. 


În primele două luni ale acestui an, România şi-a dublat, efectiv, deficitul 
bugetar, față de aceeaşi perioadă a anului trecut, semn că fondurile PNRR, 
austeritatea dictată de Guvern şi combaterea evaziunii fiscale cu E- 
factura nu au avut niciun efect. Premierul a spus că deficitul actual nu este 
nicio nenorocire, iar cei care ne guvernează nici nu sunt interesaţi de aşa 


ceva, ne spune prof. dr. Mircea Coşea. 


"Lucrurile se depreciază foarte rapid, pentru că UE a făcut niște calcule 
teoretice şi a concluzionat că în acest an suntem în pericol de a mări 
deficitul bugetar, care va ajunge la 7%. Eu cred că ar trebui ca toată lumea 
să înţeleagă că chiar este o nenorocire şi că s-ar putea să fie o apocalipsă. 
Deficit bugetar înseamnă incapacitatea statului de a-şi asigura fondurile 
necesare din propriile resurse, din propriile rezultate ale economiei pentru 
a acoperi cheltuielile bugetare. Şi atunci, când ai un astfel de deficit, nu ai 
decât două căi, cunoscute în manualele de economie. Prima este să te 
împrumuţi și a doua este să măreşti impozitele şi taxele”, ne-a declarat 


prof. dr. Mircea Coşea, fost ministru de stat. 


Acesta arată că reforma administrativă în sectorul public nu s-a făcut şi că 
numărul secretarilor de stat şi al agenţiilor a crescut, cum este cazul 
apariţiei celebrei Agenţii de coordonare şi monitorizare a întreprinderilor 
cu capital majoritar de stat, cu cele mai mari salarii din economia 


românească. 


Multinaţionalele, intangibile 


Potrivit analistului economic, ar mai exista o cale de ieşire din acest 
dezastru, şi anume perfecţionarea sistemului de colectare la buget, dar 
este o cale iluzorie, pentru că acea perfecţionare, modernizare, 
informatizare pe care Guvernul a promis că le face cu ANAF este în 


întârziere. 
Economistul Mircea Coşea spune că ne aşteaptă vremuri grele 


”Au crescut anumite colectări la începutul anului, ceea ce este normal, 
pentru că întotdeauna se întâmplă aşa, dar există în continuare marele 
evazionist care este statul, prin întreprinderile cu capital majoritar de stat. 
Toate aceste societăţi sunt împânzite de persoane politice, care au 
avantajul unor retribuţii şi alte beneficii pe care le au de la societăţile 
statului şi nu sunt preocupate de plata impozitelor și taxelor. Pe de altă 
parte, ANAF nu are capacitatea nici de voinţă politică, nici tehnică, nici 
profesională de a intra serios în companiile cu capital străin, 
multinaționale. Eşecul pe care l-a avut cu OMV, ca până la urmă să nu se 


obţină nimic din toată ancheta aceea fastuoasă pe care a făcut-o, dar mai 


mult de imagine, arată că nu se poate pune speranţa că va face ceva 
ANAF-ul în viitor, chiar dacă ministrul Finanţelor vrea să-i înarmeze pe 


inspectori”, ne-a precizat prof. dr. Mircea Coşea. 


Fără scăpare 


Analistul economic avertizează asupra faptului că vin vremuri foarte grele 
pentru români. "Deocamdată, este absolut sigur că, în pofida celor 
declarate de prim-ministru, ne aşteaptă o situaţie dificilă şi, trecând peste 
imoralitatea domnului Valentin Lazea, de la BNR, care, cu leafa fantastică 
pe care o are, ne dă sfaturi să ne pingelim pantofii, nu există şanse ca 
nivelul de trai să crească”, ne spune prof. dr. Mircea Coşea. Potrivit 
acestuia, anul 2024 va fi unul în care se vor întâmpla mai multe lucruri. 
Tot ceea ce ni s-a spus de la UE, de la OCDE, de la Banca Mondială şi de la 
FMI va fi aplicat, adică vor creşte impozitele şi taxele, va creşte TVA, se va 
începe studierea posibilităţii introducerii impozitării progresive şi, nu în 


ultimul rând, va creşte cota de îndatorare a României. 


"Statul se va împrumuta în continuare şi suntem în situaţia în care, 
recunoscând sau nu că deficitul este o problemă, vom fi nevoiţi să ne 
adresăm FMI, spre mijlocul anului viitor, pentru un acord, pentru că altfel 
nu vom putea ieşi la suprafaţă. Datoriile fiind mari, îndatorarea va fi din 
ce în ce mai scumpă şi atunci vom căuta o ieşire prin acordul cu Fondul 
Monetar Internaţional, care nu este favorabil din alte puncte de vedere”, 
ne-a mai declarat prof. dr. Mircea Coşea. 


Claudia Marcu 

